Эссе

Қоғамның жалпы дамуында білім қандай рөл атқарады?

 Білімді оқушы –қазіргі заманның талабы. Баланың оқуға құштарлығы бастауыш сыныптан бастау алары сөзсіз.Сондықтан бастауыш сыныпта оқушының сабаққа деген іргетасы мықты қаланса, ұлғайған шағында қиналмайды. Қандай мәселе болса да, оңай шешетін болады. Жақсы оқыған оқушы болашақта батыл қадамдар жасай алады, келелі ой мен салиқалы пікір білдіре алады. Ал оқушыны сабаққа қызықтыру-мұғалімнің құзіретінде...

 Қазіргі таңда жоғары сапалы білім біздің мемлекетіміздің басты басымдығы болып табылады. Алға ұмтылған жастар үшін қазір барлық мүмкіндіктер жасалынған. Дүниежүзілік білім беру кеңістігіне кіру мақсатында бүгінгі таңда Қазақстанның жаңа жүйесі құрылуда. Қоғам талабына сай болашақ ұрпаққа тәрбие мен білімнің жаңа жүйесін енгізу-өзекті мәселелердің бірі. Мектепте жаңа технология бойынша Қ.Нағымжанова, М.Жанпейісова, Ж.Қараев, С.Көшімбетовалардың еңбектерін пайдаланып келеміз. Қазақстандық қоғамда білім мен ғылыми білімнің құндылығы басымдыққа ие. Деректер бойынша, азаматтардың білім деңгейі өсуде.  «Болашақта өркениетті дамыған елдердің қатарына ену үшін заман талабына сай білім қажет»,-деп тұңғыш президентіміз Н.Ә.Назарбаев жолдауында атап өткендей, білім бәрімізді алға жетелейді. Қазір жаңа технологиямен кірпішсіз үйлер салынуда, жылдам әрі сапалы салынады. Үйлердің жылуын ұстап тұратын заттар ойлап шығарылуда. Ізденіп, талпынған адамға білім алу үшін ақпарат көздері жетерлік. Тіпті ешқайда шықпай, бір орында отырып-ақ технологияның арқасында білімімізді жетілдіріп, дамытуға болады. Неше түрлі жұмысты жеңілдететін құралдарды жасап шығарып, адамзатқа көмегін тигізуде. Оның бәрі осы білімді жақсы игергеннің арқасы деп ойлаймын. Адамның тірнектеп жинаған білімі- оның ешкім тартып ала алмайтын меншігі. Білген адам білімді өмір бойы іздейді. Сондықтан да қазір мұғалімдерге де әр бес жыл сайын қайта даярлау бағдарламасын оқытуда. Шет мемлекеттерден дайын өнімді сатып ала бермей, өзіміз шикізат өңдеп, өнім шығаратын дәрежеге жетуіміз қажет.

 Қорыта келе, ғылым мен білімнің құндылығын түсіне отырып, біз мүмкіндіктердің теңдігіне және азаматтардың әр түрлі санаттарын білімге тартуға ұмтылуымыз керек, жаңа технологияларды меңгертуіміз қажет.